आस्था अवरु अन्धविश्वास के आगे विज्ञान भईल छोट
बेतिया – आज के समय में जहां एक ओर विज्ञान भगवान के खोजे में लागल बा उहें इंसान अबहियों विज्ञान के झूठियावत भगवान अवरू भूत दुनों के एके संगे मनावे में लागल बाटे।
जहां वैज्ञानिक ब्रह्मांड के उत्पत्ति वाला कण-कण के खोज करत भगवान के नजदीक पहुंचे के दावा करतारे उहें पश्चिम चंपारण जिला के वाल्मीकि नगर स्टेशन से सटल गोबरहिया गांव में एगो बाबा भूत के मेला लगाके लोग के आस्था से खुलेआम खेलत बाड़े।
गोबरहिया में इ मेला हर महिना के पूर्णिमा के दिन लागेला। ए मेला में नेपाल, उत्तर प्रदेश अवरू बिहार के अलग-अलग जिला से हजारों लोग बाबा के दरबार में कुशल-मंगल होखे के भीख मांगेली। इहाँ आवे वाला लोग में महिला लोग के संख्या बेसी रहेला, अवरू उ लोग इ सोच के आवेला कि बाबा के दया से उनुका लोग के कल्याण होई।
अब एकरा के चमत्कार कही भा अंधविश्वास लेकिन आस्था के नाम प लागेवला एह मेला में आवे वाला लोग के संख्या हर महिना बढ़ल जाता। बाबा के झाड़-फूंक के तरीका भी अवरू ओझा गुणी लोग से अलग बाटे।
इहाँ आवेवली महिला लोग के झाड़-फूंक के बाद भूत भगावे बदे बाबा पेड़ में कांटी ठोंक के बान्ह देले।
वाल्मीकि नगर के गोबरहिया गांव में इ खेल आज से चार-पाँच साल पहिले माटी के पीड़िया बनाके एगो पीपर के नीचे शुरू भईल रहे। धीरे-धीरे बाबा के “महिमा” अवरू लोग के अंधविश्वास बढ़त गईल अवरू धर्म के नाम प भूत से छुटकारा दियावे के ठेका बाबा के जिम्मे आ गईल।
bho_Deva bho_Deva bho_Deva bho_Deva bho_Deva bho_Deva bho_Deva